Zagreb, 9. srpnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), povodom vlastitih saznanja mogućeg sukoba interesa **dužnosnika Bojana Simoniča, općinskog načelnika Općine Lovran,** na 134. sjednici, održanoj 9. srpnja 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran, neće se pokrenuti, jer iz prijave ne proizlazi interesna ili druga bliska povezanost dužnosnika s osobom koja bi prema sadržaju prijave bez provedbe javnog natječaja bila postavljena za pročelnika upravnog odjela Općine Lovran, slijedom čega nisu utvrđene okolnosti koje bi upućivale da je došlo do moguće povrede odredbi ZSSI-a.**

Obrazloženje

U Povjerenstvu je pod brojem 711-U-2541-P-173/20-01-3 dana 23. srpnja 2020. elektroničkim putem zaprimljena anonimna prijava mogućeg sukoba interesa podnesena protiv dužnosnika Bojana Simoniča, općinskog načelnika Općine Lovran, povodom koje se vodi predmet P-173/20.

U navedenoj se prijavi navodi da je dužnosnik Bojan Simonič tijekom COVID-19 pandemije imenovao ……………., koja ga je podržala na izborima, za pročelnicu upravnog odjela Općine Lovran, te da je ovo imenovanje provedeno suprotno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18. i 112/19.), obzirom da nije bio raspisan javni natječaj, a Općinsko vijeće Općine Lovran nije potvrdilo odluku o imenovanju.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 39. ZSSI-a propisano je da su općinski načelnici i njihovi zamjenici dužnosnici u smislu navedenog Zakona, stoga je dužnosnik Bojan Simonič povodom obnašanja dužnosti općinskog načelnika Općine Lovran obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja mogućeg sukoba interesa od podnositelja prijave dopisom Broj: 711-I-1144-P-173/20-02-17 od 24. kolovoza 2020., s obzirom da to iz sadržaja ove prijave nije bilo vidljivo, zatražilo preciziranje okolnosti interesne povezanosti ili drugog odnosa bliskosti između dužnosnika i navedene osobe iz kojih bi proizlazilo da je dužnosnik Bojan Simonič bio u sukobu interesa ili drugoj mogućoj povredi ZSSI-a.

Uvidom u knjigu ulazne pošte Povjerenstva, utvrđeno je da podnositelj nije u tom smislu precizirao navode prijave.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Člankom 7. stavkom 1. podstavkom c) ZSSI-a kao jedno od zabranjenih djelovanja dužnosnika, dužnosnicima je zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz navoda zaprimljene prijave proizlazi da je dužnosnik Bojan Simonič, općinski načelnik Općine Lovran, bez provedbe propisane procedure provedbe javnog natječaja imenovao pročelnicu upravnog odjela Općine Lovran, pri čemu se navodi da ga je ta osoba podržala u izborima na navedenu dužnost.

Ukoliko bi dužnosnik poduzeo službenu radnju kojom bi neka osoba koja se s njim može dovesti u vezu stekla određenu korist, što bi svakako predstavljalo imenovanje na funkciju pročelnika Općine u kojoj obnaša dužnost, radilo bi se o okolnostima koje bi mogle upućivati o postupanju suprotnom odredbama ZSSI-a.

Iz sadržaja zaprimljene prijave ne proizlazi da bi navedena osoba bila član obitelji dužnosnika Bojana Simoniča, općinskog načelnika Općine Lovran, niti da je dužnosnik u bilo kakvom odnosu srodstva ili neke druge bliske povezanosti s tom osobom, a podnositelj prijave niti povodom traženja Povjerenstva nije precizirao takve okolnosti.

Iz okolnosti eventualne povezanosti koja proizlazi iz zajedničkog sudjelovanja na izborima ili dobivanja potpore radi izbora na neku javnu dužnost, može se opravdano zaključiti da te osobe dijele isti politički interes u smislu zajedničkog programa i ciljeva koje namjeravaju ostvariti u obnašanju javnih dužnosti, ali bez prethodnog utvrđenja odnosa neke druge interesne povezanosti ili osobne bliskosti, nije dovoljna da bi se moglo utvrditi da su te osobe interesno povezane u smislu članka 4. stavka 5. ZSSI-a, obzirom da politička povezanost nije takva vrsta osobnog odnosa koja bi se samostalno mogla promatrati u kontekstu ZSSI-a.

Iz navedenog razloga, ukoliko je u ovoj situaciji došlo do imenovanja bez provedbe javnog natječaja ili na bilo koji drugi način mimo zakonskih odredbi, radilo bi se o postupanju koje je suprotno Zakonu o službenicima i namještenicima u lokalnoj i područnoj (regionalnoj) samoupravi („Narodne novine“ broj 86/08., 61/11., 04/18., 112/19.). Ovim je Zakonom propisan postupak i način prijema u službenički odnos u jedinicu lokalne samouprave kao i pravne posljedice donošenja nezakonite odluke o prijemu u službu, a nadzor nad zakonitošću postupanja prijema u službu, sukladno članku 119. stavku 3. točki c) istog Zakona, provodi upravna inspekcija Ministarstva pravosuđa i uprave.

Obzirom da podnositelj prijave nije iznio okolnosti iz kojih bi proizlazilo da je osoba koja je primljena u službenički odnos u Općini Lovran u obiteljskom ili nekom drugom bliskom odnosu s dužnosnikom, niti je ove okolnosti konkretizirao po traženju Povjerenstva, nisu utvrđeni elementi iz kojih bi proizlazila moguća povreda ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Bojan Simonič, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana